P9_TA(2022)0262

Παράνομη υλοτομία στην ΕΕ

Ψήφισμα του Ευρωπαϊκού Κοινοβουλίου της 23ης Ιουνίου 2022 σχετικά με την παράνομη υλοτομία στην ΕΕ (2022/2523(RSP))

(2023/C 32/04)

Το Ευρωπαϊκό Κοινοβούλιο,

— έχοντας υπόψη το άρθρο 227 της Συνθήκης για την Ευρωπαϊκή Ένωση,

— έχοντας υπόψη τα άρθρα 4, 191, 230 και 258 της Συνθήκης για τη λειτουργία της Ευρωπαϊκής Ένωσης,

— έχοντας υπόψη τον κανονισμό (ΕΕ) αριθ. 995/2010 του Ευρωπαϊκού Κοινοβουλίου και του Συμβουλίου, της 20ής Οκτωβρίου 2010, για τη θέσπιση των υποχρεώσεων των φορέων εκμετάλλευσης που διαθέτουν ξυλεία και προϊόντα ξυλείας στην αγορά (1) (κανονισμός της ΕΕ για την ξυλεία),

— έχοντας υπόψη την οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (2) (οδηγία για τους οικότοπους),

— έχοντας υπόψη την οδηγία 2001/42/ΕΚ του Ευρωπαϊκού Κοινοβουλίου και του Συμβουλίου, της 27ης Ιουνίου 2001, σχετικά με την εκτίμηση των περιβαλλοντικών επιπτώσεων ορισμένων σχεδίων και προγραμμάτων (3) (οδηγία για τη στρατηγική περιβαλλοντική εκτίμηση),

— έχοντας υπόψη τον κανονισμό (ΕΚ) αριθ. 1367/2006 του Ευρωπαϊκού Κοινοβουλίου και του Συμβουλίου, της 6ης Σεπτεμβρίου 2006, για την εφαρμογή στα όργανα και τους οργανισμούς της Κοινότητας των διατάξεων της Σύμβασης του Århus σχετικά με την πρόσβαση στις πληροφορίες, τη συμμετοχή του κοινού στη λήψη αποφάσεων και την πρόσβαση στη δικαιοσύνη για περιβαλλοντικά θέματα (4) (κανονισμός Århus),

— έχοντας υπόψη την υπόθεση επί παραβάσει INFR(2020)2033, που περιλαμβάνεται στις διαδικασίες επί παραβάσει της Επιτροπής, της 12ης Φεβρουαρίου 2020,

— έχοντας υπόψη την ανακοίνωση της Επιτροπής, της 20ής Μαΐου 2020, με τίτλο «Στρατηγική της ΕΕ για τη βιοποικιλότητα με ορίζοντα το 2030 — Επαναφορά της φύσης στη ζωή μας» (COM(2020)0380),

— έχοντας υπόψη την ανακοίνωση της Επιτροπής της 16ης Ιουλίου 2021 με τίτλο «Νέα δασική στρατηγική της ΕΕ για το 2030» (COM(2021)0572),

— έχοντας υπόψη την πρόταση της Επιτροπής, της 17ης Νοεμβρίου 2021, για κανονισμό του Ευρωπαϊκού Κοινοβουλίου και του Συμβουλίου για τη διαθεσιμότητα στην αγορά της Ένωσης και την εξαγωγή από την Ένωση ορισμένων βασικών και παράγωγων προϊόντων που συνδέονται με την αποψίλωση και την υποβάθμιση των δασών, και για την κατάργηση του κανονισμού (ΕΕ) αριθ. 995/2010 (COM(2021)0706), με στόχο τον περιορισμό της αποψίλωσης και της υποβάθμισης των δασών για την οποία φέρει ευθύνη η ΕΕ,

— έχοντας υπόψη την πρόταση της Επιτροπής, της 15ης Δεκεμβρίου 2021, για την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με την προστασία του περιβάλλοντος μέσω του ποινικού δικαίου και την αντικατάσταση της οδηγίας 2008/99/ΕΚ (COM(2021)0851), και την ανακοίνωση που την συνοδεύει (COM(2021)0814),

— έχοντας υπόψη τον κανονισμό (ΕΕ) 2021/1767 του Ευρωπαϊκού Κοινοβουλίου και του Συμβουλίου, της 6ης Οκτωβρίου 2021, για την τροποποίηση του κανονισμού (ΕΚ) αριθ. 1367/2006 που αφορά την εφαρμογή στα όργανα και τους οργανισμούς της Κοινότητας των διατάξεων της σύμβασης του Århus σχετικά με την πρόσβαση στις πληροφορίες, τη συμμετοχή του κοινού στη λήψη αποφάσεων και την πρόσβαση στη δικαιοσύνη για περιβαλλοντικά θέματα (5),

— έχοντας υπόψη την ερώτηση προς την Επιτροπή σχετικά με την παράνομη υλοτομία στην ΕΕ (O-000020/2022 — B9-0016/2022),

— έχοντας υπόψη το άρθρο 136 παράγραφος 5 και το άρθρο 132 παράγραφος 2 του Κανονισμού του,

— έχοντας υπόψη την πρόταση ψηφίσματος της Επιτροπής Αναφορών,

Α. λαμβάνοντας υπόψη ότι η Επιτροπή Αναφορών έχει λάβει τις αναφορές 0289/2015, 0625/2018, 1248/2019, 0408/2020, 0722/2020 και 1056/2021 που εγείρουν ανησυχίες σχετικά με την αύξηση της παράνομης υλοτομίας στην ΕΕ και με συγκεκριμένες περιπτώσεις πρακτικών που παραβιάζουν την περιβαλλοντική νομοθεσία της ΕΕ σε ορισμένα κράτη μέλη, μεταξύ άλλων και στα εναπομείναντα πρωτογενή και υπεραιωνόβια δάση της Ευρώπης, και ζητούν τη λήψη προληπτικών μέτρων για τη μείωση του κινδύνου και του μεγέθους της περιβαλλοντικής ζημίας και της απειλής για την ανθρώπινη ζωή και ευημερία·

Β. λαμβάνοντας υπόψη ότι η παράνομη υλοτομία εγείρει σοβαρές ανησυχίες και προκαλεί περιβαλλοντική ζημία, απώλεια βιοποικιλότητας και υποβάθμιση των οικοσυστημάτων, απερήμωση και διάβρωση του εδάφους που έχει ως αποτέλεσμα την πρόκληση φυσικών καταστροφών, όπως κατολισθήσεις, και την καταστροφή ή ζημία αρκετών περιοχών του δικτύου Natura 2000 και πρωτογενών και υπεραιωνόβιων δασών· λαμβάνοντας υπόψη ότι η παράνομη υλοτομία μπορεί να έχει ως αποτέλεσμα την εξαφάνιση προστατευόμενων ειδών και συγκεκριμένων οικοτόπων για διάφορα φυτικά και ζωικά είδη, διότι όσοι επιδίδονται σε παράνομες δραστηριότητες τείνουν να παραβλέπουν νόμους που προστατεύουν πολύτιμους δασικούς πόρους·

Γ. λαμβάνοντας υπόψη ότι η Ευρωπόλ εκτιμά ότι το περιβαλλοντικό έγκλημα είναι εξίσου επικερδές με το λαθρεμπόριο ναρκωτικών αλλά υπάρχουν πολύ λιγότερες πιθανότητες να εντοπιστεί και να τιμωρηθεί (6)·

Δ. λαμβάνοντας υπόψη ότι η παράνομη υλοτομία αποτελεί σημαντικό παράγοντα της υποβάθμισης των δασών, της αποψίλωσης των δασών και της κλιματικής αλλαγής ενώ συμβάλλει και στην υποβάθμιση της ποιότητας του αέρα· λαμβάνοντας υπόψη ότι η παράνομη υλοτομία αντιστοιχεί σε ένα ποσοστό μεταξύ 15 % και 30 % της διεθνούς παραγωγής ξυλείας και έχει περαιτέρω περιβαλλοντικές, κοινωνικές και οικονομικές συνέπειες· λαμβάνοντας υπόψη ότι η παράνομη υλοτομία σε μεγάλο βαθμό εξακολουθεί να μην εντοπίζεται, εμποδίζοντας έτσι τις προσπάθειες της ΕΕ να επιτύχει τους στόχους της Ευρωπαϊκής Πράσινης Συμφωνίας, του ευρωπαϊκού νόμου για το κλίμα και της στρατηγικής για τη βιοποικιλότητα· λαμβάνοντας υπόψη ότι η παράνομη υλοτομία συναντάται πολύ συχνά σε ορισμένα από τα πιο ποιοτικά και καλοδιατηρημένα δάση στην ΕΕ·

Ε. λαμβάνοντας υπόψη ότι τα προϊόντα παράνομης υλοτομίας πωλούνται στην ΕΕ ως πιστοποιημένη ξυλεία (7)· λαμβάνοντας υπόψη ότι τα κύρια υφιστάμενα συστήματα πιστοποίησης δεν είναι σε θέση να ανταποκριθούν πλήρως στις απαιτήσεις της ισχύουσας νομοθεσίας· λαμβάνοντας υπόψη ότι τα κύρια συστήματα που αξιολογήθηκαν στην έκθεση της Επιτροπής του Ιουλίου 2021 σχετικά με τα συστήματα πιστοποίησης και επαλήθευσης στον δασικό τομέα παρουσιάζουν κενά στους ορισμούς της νομιμότητας και ότι οι νομικές απαιτήσεις τους είναι περιορισμένες ή διφορούμενες ως προς το πεδίο εφαρμογής τους· λαμβάνοντας υπόψη ότι, ενώ με τις διατάξεις τους διασφαλίζεται συστηματική προσέγγιση κατά τη μεταφορά απαιτήσεων σε ολόκληρη την αλυσίδα εφοδιασμού, στις περισσότερες περιπτώσεις δεν παρέχουν τη δυνατότητα συστηματικής επαλήθευσης — σε πραγματικό χρόνο ή με άλλο τρόπο — των συναλλαγών μεταξύ φορέων όσον αφορά τους όγκους, τα είδη και τα επίπεδα ποιότητας, καθιστώντας έτσι τα συστήματα ευάλωτα σε κάθε είδους χειραγώγηση και απάτη· λαμβάνοντας υπόψη ότι όλα τα κύρια συστήματα πιστοποίησης δυσκολεύονται να εντοπίσουν και να χειριστούν με αποτελεσματικό τρόπο ζητήματα διαφθοράς, καθώς και ότι τα συστήματα που εφαρμόζονται για τον εντοπισμό περιπτώσεων διαφθοράς είναι σχετικά περιορισμένα και προστατεύουν ανεπαρκώς από τον κίνδυνο εξαπάτησης (8)·

ΣΤ. λαμβάνοντας υπόψη ότι τα δάση αποτελούν βασικές καταβόθρες διοξειδίου του άνθρακα που συμβάλλουν στην καταπολέμηση της κλιματικής αλλαγής·

Ζ. λαμβάνοντας υπόψη ότι η παράνομη υλοτομία έχει σημαντικές αρνητικές κοινωνικοοικονομικές επιπτώσεις στις τοπικές και άμεσα εμπλεκόμενες κοινότητες, οι οποίες χάνουν τα μέσα βιοπορισμού τους λόγω του λαθρεμπορίου παράνομα υλοτομημένης ξυλείας, γεγονός που με τη σειρά του ενθαρρύνει την εγκληματικότητα και βλάπτει τη βιώσιμη τοπική ανάπτυξη και τις νομοταγείς επιχειρήσεις· λαμβάνοντας υπόψη ότι η παράνομη υλοτομία συνδέεται συχνά με φοροδιαφυγή, η οποία επιτρέπει στους παράνομους υλοτόμους να μειώνουν την αγοραία αξία των δασικών προϊόντων, οδηγώντας σε στρέβλωση της αγοράς και αθέμιτο ανταγωνισμό· λαμβάνοντας υπόψη ότι η παράνομη υλοτομία προκαλεί απώλεια εσόδων για την κυβέρνηση όσον αφορά την απώλεια φόρων και δασμών, και συμβάλλει στην αύξηση του κόστους διαχείρισης των δασών και των συναλλαγών· λαμβάνοντας υπόψη ότι η ξυλεία συχνά υλοτομείται σε ένα κράτος μέλος αλλά πωλείται σε άλλο· λαμβάνοντας υπόψη ότι το μεγαλύτερο μέρος της παράνομης ξυλείας διατίθεται στο εμπόριο και χρησιμοποιείται ως νόμιμα υλοτομημένη ξυλεία·

Η. λαμβάνοντας υπόψη ότι υπάρχει έλλειψη συνεκτικών, εναρμονισμένων και συγκρίσιμων δεδομένων για την υλοτομία στην ΕΕ, καθώς και κοινός ορισμός της παράνομης υλοτομίας·

Θ. λαμβάνοντας υπόψη ότι, σε ορισμένες περιπτώσεις, οι παράνομοι υλοτόμοι υπήρξαν βίαιοι εναντίον δασικών υπαλλήλων, δασοφυλάκων, αρχών επιβολής του νόμου, ακτιβιστών για το περιβάλλον και ερευνητών δημοσιογράφων, με αποτέλεσμα την απώλεια ανθρώπινων ζωών σε τουλάχιστον έξι καταγγελλόμενες περιπτώσεις και πολυάριθμα επεισόδια βίας και παρενόχλησης εις βάρος των υπευθύνων για την προστασία των δασών·

Ι. λαμβάνοντας υπόψη ότι δημιουργούνται προβλήματα λόγω του ότι δεν υπάρχει ένας διεθνώς αναγνωρισμένος ορισμός για τις δραστηριότητες που περικλείονται στην έννοια «παράνομη υλοτομία»· λαμβάνοντας υπόψη ότι η εν λόγω ανακρίβεια αποτελεί σοβαρό νομικό κενό·

ΙΑ. λαμβάνοντας υπόψη ότι η διαφθορά και η απάτη συγκαταλέγονται στις κύριες αιτίες της παράνομης υλοτομίας και οδηγούν σε ανεπαρκή έλεγχο και ατιμωρησία· λαμβάνοντας υπόψη ότι αυτό επιδεινώνει επίσης διάφορες εγκληματικές δραστηριότητες, όπως η χρηματοδότηση συγκρούσεων και η νομιμοποίηση εσόδων από παράνομες δραστηριότητες· λαμβάνοντας υπόψη ότι απαιτείται δράση της ΕΕ για να σταματήσει η παράνομη υλοτομία και η αποψίλωση των δασών και για να περιοριστεί το εμπόριο παράνομα υλοτομημένης ξυλείας και προϊόντων ξυλείας·

ΙΒ. λαμβάνοντας υπόψη ότι, σύμφωνα με την Eurojust, τα περιβαλλοντικά εγκλήματα έχουν καταστεί η τέταρτη πιο διαδεδομένη εγκληματική δραστηριότητα σε διεθνές επίπεδο·

ΙΓ. λαμβάνοντας υπόψη ότι ο κανονισμός της ΕΕ για την ξυλεία θεσπίζει κανόνες για τη διάθεση ξυλείας και προϊόντων ξυλείας στην αγορά και θα πρέπει να αποτρέπει την παράνομη υλοτομία· λαμβάνοντας υπόψη ότι η Επιτροπή σκοπεύει να καταργήσει τον κανονισμό της ΕΕ για την ξυλεία μέσω της πρότασής της για τη θέσπιση κανονισμού σχετικά με τη διάθεση στην αγορά της Ένωσης καθώς και με την εξαγωγή από την Ένωση ορισμένων εμπορευμάτων και προϊόντων που σχετίζονται με την αποψίλωση και την υποβάθμιση των δασών· λαμβάνοντας υπόψη ότι η Ευρωπαϊκή Ένωση θα πρέπει να στηρίξει, όσον αφορά την καταπολέμηση του εγκλήματος και του οργανωμένου δασικού εγκλήματος, τα κράτη μέλη που δεν διαθέτουν σύστημα ορθής διαχείρισης των δασών και να προωθήσει την προστασία του περιβάλλοντος, συμπεριλαμβανομένης της προστασίας και της βιώσιμης διαχείρισης των δασών σύμφωνα με την οδηγία 2008/99/ΕΚ, της 19ης Νοεμβρίου 2008, σχετικά με την προστασία του περιβάλλοντος μέσω του ποινικού δικαίου (9) και σύμφωνα με τους στόχους της Ευρωπαϊκής Πράσινης Συμφωνίας, τη στρατηγική για τη βιοποικιλότητα, το σχέδιο δράσης για μηδενική ρύπανση και το σχέδιο δράσης για την κυκλική οικονομία·

ΙΔ. λαμβάνοντας υπόψη ότι οι παράνομες δραστηριότητες οδηγούν σε μη βιώσιμες πρακτικές, μειώνουν την αξία των δασών και οδηγούν σε υποτίμηση διαφόρων περιβαλλοντικών, οικονομικών και κοινωνικών υπηρεσιών των δασών, με αποτέλεσμα την πλήρη αποψίλωση και υποβάθμιση των δασών·

ΙΕ. λαμβάνοντας υπόψη ότι η παράνομη υλοτομία συνδέεται με παραβιάσεις των ανθρωπίνων δικαιωμάτων και βία, καθώς και με εγκλήματα που συνδέονται με απάτες και διαφθορά, όπως η νομιμοποίηση εσόδων από παράνομες δραστηριότητες και η φοροδιαφυγή·

ΙΣΤ. λαμβάνοντας υπόψη ότι έχουν κινηθεί αρκετές διαδικασίες επί παραβάσει κατά κρατών μελών για εικαζόμενη μη εφαρμογή της σχετικής νομοθεσίας της ΕΕ·

ΙΖ. λαμβάνοντας υπόψη ότι, στο πλαίσιο του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ) και άλλων ταμείων που διαχειρίζονται τα κράτη μέλη, οι ιδιοκτήτες δασών μπορούν επί του παρόντος να λαμβάνουν αποζημίωση για δασοπεριβαλλοντικές και κλιματικές υπηρεσίες, στήριξη για τη διατήρηση, την αποκατάσταση και την προστασία των δασών, καθώς και αποζημίωση για τις δασικές περιοχές και τη συντήρηση του δικτύου Natura 2000, καθώς και μέτρα για τη βελτίωση της ανθεκτικότητας και της περιβαλλοντικής αξίας των δασικών οικοσυστημάτων·

ΙΗ. λαμβάνοντας υπόψη ότι τα σχέδια διαχείρισης των δασών των κρατών μελών θα πρέπει να αντιστοιχούν στα μέτρα που απαιτούνται για την προστασία και την αποκατάσταση της βιοποικιλότητας στα δάση και θα πρέπει να είναι διαθέσιμα στο κοινό· σημειώνει ότι δεν αναγνωρίζουν όλα τα σχέδια διαχείρισης περιοχών του προγράμματος Natura 2000 τη σαφή αξία των πρωτογενών και υπεραιωνόβιων δασών και ότι τα μέτρα διατήρησης των αυστηρά προστατευόμενων δασών δεν αποκλείουν εντελώς την υλοτόμηση, γεγονός που μπορεί να είναι ασύμβατο με τη μακροπρόθεσμη διατήρηση πρωτογενών και υπεραιωνόβιων δασών·

1. παροτρύνει τα κράτη μέλη να εφαρμόσουν πλήρως και να συμμορφωθούν με τις υποχρεώσεις που ορίζονται στην ισχύουσα περιβαλλοντική νομοθεσία της ΕΕ· καλεί την Επιτροπή να ενεργήσει πιο άμεσα, αποτελεσματικά και με διαφάνεια, μεταξύ άλλων, μέσω της παρακολούθησης των υποθέσεων και να κινήσει τη διαδικασία επί παραβάσει για όλες τις περιπτώσεις μη συμμόρφωσης· καλεί την Επιτροπή να διαθέσει επαρκείς πόρους προκειμένου να ξεπεραστούν οι τρέχουσες καθυστερήσεις· πιστεύει ότι ένα επαρκές επίπεδο εξειδικευμένου προσωπικού και πόρων είναι ζωτικής σημασίας για την επιτυχή εφαρμογή και επιβολή των πολιτικών της ΕΕ·

2. σημειώνει ότι η παράνομη υλοτομία εξακολουθεί να αποτελεί πρόβλημα στην ΕΕ· εκφράζει την ανησυχία του για τις αρνητικές επιπτώσεις των περιπτώσεων παράνομης υλοτομίας στα ευρωπαϊκά δάση, στους οικότοπους άγριων ζώων, την εσωτερική αγορά και τη δράση της ΕΕ για το κλίμα· καλεί την Επιτροπή και τα κράτη μέλη να προβούν σε ενδελεχή αξιολόγηση των κοινωνικοοικονομικών αιτίων αυτών των φαινομένων και να εφαρμόσουν πλήρως τη σχετική ενωσιακή και εθνική νομοθεσία, προκειμένου να αναπτύξουν αποτελεσματικά συγκεκριμένα και άμεσα μέτρα για την καταπολέμηση της παράνομης υλοτομίας, ώστε να αποτραπεί το ενδεχόμενο να εξελιχθεί σε τάση, λαμβάνοντας υπόψη τις υποχρεώσεις που απορρέουν από τις οδηγίες για τη φύση και τους στόχους της στρατηγικής για τη βιοποικιλότητα που εγκρίθηκαν από τα κράτη μέλη· εκφράζει την ανησυχία του για το γεγονός ότι οι διογκούμενες τιμές των υλικών και της ενέργειας και ο μηδενικός συντελεστής για τις εκπομπές βιομάζας στο πλαίσιο του συστήματος εμπορίας εκπομπών θα μπορούσαν να αυξήσουν την πίεση στα δάση πέραν των βιώσιμων επιπέδων, μεταξύ άλλων ως αποτέλεσμα της παράνομης υλοτομίας, καθώς τα υψηλά περιθώρια κέρδους έρχονται σε αντίθεση με τον αμελητέο κίνδυνο, λαμβάνοντας παράλληλα υπόψη τις υφιστάμενες κοινωνικές και οικονομικές συνθήκες για τους ανθρώπους που ζουν σε απομακρυσμένες και αγροτικές περιοχές της ΕΕ·

3. εκφράζει την ανησυχία του για το γεγονός ότι η αυξανόμενη παράνομη υλοτομία στην ΕΕ θα υπονομεύσει τους στόχους της Ευρωπαϊκής Πράσινης Συμφωνίας, τη στρατηγική της ΕΕ για τη βιοποικιλότητα και τη στρατηγικής για τα δάση, καθώς θα ευθύνεται για τη μη προστασία της μοναδικής οικολογικής ποικιλομορφίας και των τελευταίων εναπομεινάντων πρωτογενών και υπεραιωνόβιων δασών, τη μη αποκατάσταση και μη διατήρηση των φυσικών οικοτόπων και των ειδών άγριας χλωρίδας και πανίδας, ενώ θα υπονομεύσει τους στόχους για περιοχές που είναι αποτελεσματικά και αυστηρά προστατευόμενες·

4. τονίζει ότι η αποψίλωση των δασών ευθύνεται για το 20 % των παγκόσμιων εκπομπών CO 2 · εκφράζει την ανησυχία του για τον αρνητικό αντίκτυπο που έχει η παράνομη υλοτομία στην απερήμωση, τη διάβρωση του εδάφους και σε άλλα φαινόμενα όπως οι πλημμύρες· τονίζει ότι η αποψίλωση των δασών συνδέεται επίσης με την εξαφάνιση πολλών ειδών τα οποία λόγω της παράνομης υλοτομίας χάνουν τους οικοτόπούς τους·

5. καλεί τους εισαγγελείς και τις αρμόδιες αρχές των κρατών μελών να διερευνήσουν ενδελεχώς όλες τις υποθέσεις παράνομης υλοτομίας, καθώς και τη μεταφορά, αποθήκευση, διανομή και πώληση παράνομης ξυλείας·

6. υπογραμμίζει ότι η επίτευξη βιώσιμης διαχείρισης, προστασίας και διατήρησης των δασών, βάσει μετρήσιμων δεικτών και κατώτατων ορίων, αποτελεί βασικό ζήτημα για το μέλλον της ευρωπαϊκής δασοκομίας· υποστηρίζει τη θέσπιση ενός φιλικού προς τη φύση συστήματος πιστοποίησης προκειμένου να διατηρηθεί όλη η υφιστάμενη βιοποικιλότητα, να διασφαλιστεί η μακροπρόθεσμη παραγωγικότητα και ανθεκτικότητα και να αντιμετωπιστούν οι περιβαλλοντικές, οικονομικές και κοινωνικές προκλήσεις·

7. καλεί την Επιτροπή και τα κράτη μέλη να θέσουν σε εφαρμογή τα απαραίτητα μέτρα για τη διενέργεια διεξοδικού ελέγχου ώστε να ιχνηλατείται η προέλευση της ξυλείας που χρησιμοποιείται από ευρωπαϊκές εταιρείες με στόχο τη διασφάλιση πλήρους συμμόρφωσης με τον κανονισμό της ΕΕ για την ξυλεία·

8. τονίζει με έμφαση ότι η Επιτροπή θα πρέπει να διασφαλίσει ότι υπάρχουν επαρκείς χρηματοδοτικοί πόροι στο πλαίσιο των εθνικών στρατηγικών σχεδίων για την αποκατάσταση της βιοποικιλότητας στις περιοχές που πλήττονται περισσότερο από την παράνομη υλοτομία· υπενθυμίζει ότι, σύμφωνα με το ψήφισμα του Κοινοβουλίου της 9ης Ιουνίου 2021 σχετικά με τη στρατηγική της ΕΕ για τη βιοποικιλότητα με ορίζοντα το 2030, τουλάχιστον το 10 % των ετήσιων δαπανών των κρατών μελών θα πρέπει να διατεθούν για τη βιοποικιλότητα στο πλαίσιο του πολυετούς δημοσιονομικού πλαισίου· αποδοκιμάζει το γεγονός ότι ο στόχος χρηματοδότησης της βιοποικιλότητας σε ορισμένα κράτη μέλη είναι πολύ χαμηλότερος από το συμφωνηθέν 10 %·

9. εκφράζει τη λύπη του για το γεγονός ότι, στο πλαίσιο της βιώσιμης διαχείρισης των δασών, δεν έχουν ακόμη καθοριστεί κατώτατα όρια ή εύρος τιμών ως σημεία αναφοράς για την επιθυμητή κατάσταση των δασών ούτε επαρκή κριτήρια σχετικά με την υγεία των οικοσυστημάτων, τη βιοποικιλότητα και την κλιματική αλλαγή· ζητεί, ως εκ τούτου, να καθοριστούν νέοι δείκτες και κατώτατα όρια για την εφαρμόσιμη βιώσιμη διαχείριση των δασών·

10. καλεί όλα τα κράτη μέλη να διασφαλίσουν ότι τα συστήματα εντοπισμού της ξυλείας είναι πλήρως λειτουργικά και ότι οι δασικές κυρώσεις είναι αναλογικές και αποτρεπτικές, ώστε να αποθαρρύνεται αποτελεσματικά η παράνομη υλοτομία· εκφράζει την έντονη ανησυχία του για το γεγονός ότι οι ισχύουσες κυρώσεις δεν είναι αναλογικές προς την αξία των προϊόντων ξυλείας και ότι ορισμένες φορές στους φορείς εκμετάλλευσης επιβάλλονται μόνο αποτρεπτικές ή πολύ χαμηλές διοικητικές κυρώσεις· καλεί τα κράτη μέλη να παράσχουν μέσα για τη βελτίωση των δραστηριοτήτων των εθνικών αρχών που είναι αρμόδιες για τη δασοκομία, να αυξήσουν τον αριθμό των υπαλλήλων επιβολής του νόμου όπου απαιτείται, να κινήσουν αποτελεσματικά νομικές διαδικασίες και να κινήσουν ποινικές διαδικασίες σε περιπτώσεις παράνομης υλοτομίας, βάσει αποδεικτικών στοιχείων που συλλέγονται από την αστυνομία ή υποβάλλονται στην αστυνομία από τρίτους· ζητεί στην αναθεώρηση της οδηγίας σχετικά με την προστασία του περιβάλλοντος μέσω του ποινικού δικαίου να προβλεφθούν ποινικές διαδικασίες μεταξύ άλλων και κατά ιδιωτών·

11. καλεί τις αρχές επιβολής του νόμου όλων των κρατών μελών να ανταλλάσσουν βέλτιστες πρακτικές μεταξύ τους προκειμένου να ενισχυθεί η καταπολέμηση όλων των σχετικών παράνομων πρακτικών·

12. καλεί τα κράτη μέλη να διασφαλίσουν ότι το κοινό έχει πρόσβαση σε περιβαλλοντικές πληροφορίες και στη δικαιοσύνη, ενώ συμμετέχει στη λήψη αποφάσεων σχετικά με τα σχέδια διαχείρισης των δασών, σύμφωνα με τον κανονισμό Aarhus·

13. τονίζει την ανάγκη να αξιολογηθούν σωστά οι περιβαλλοντικές επιπτώσεις των σχεδίων διαχείρισης των δασών και τα κράτη μέλη να αναθεωρήσουν εκείνα που δεν συμμορφώνονται με την εθνική νομοθεσία·

14. αποδοκιμάζει τις επιθέσεις, συμπεριλαμβανομένων των θανατηφόρων, κατά δασικών υπαλλήλων, δασοφυλάκων, υπαλλήλων επιβολής του νόμου, περιβαλλοντικών ακτιβιστών και ερευνητών δημοσιογράφων, ενώ υπενθυμίζει ότι οι επιθέσεις αυτές διαπράττονται συχνά είτε από άτομα είτε από καλά οργανωμένες και καλά εξοπλισμένες συμμορίες που εμπλέκονται σε παράνομη υλοτομία, ολοένα και περισσότερες βίαιες ενέργειες, ενώ συχνά και σε περιστατικά εκφοβισμού·

15. καλεί τις εθνικές και ενωσιακές αρχές να λάβουν αποτρεπτικά και αποφασιστικά μέτρα για να διασφαλίσουν την πλήρη συμμόρφωση με την εθνική και ενωσιακή περιβαλλοντική νομοθεσία· σημειώνει ότι οι διαδικαστικές αδυναμίες και οι ελλιπείς έλεγχοι μειώνουν στην πράξη την αποτελεσματικότητα του κανονισμού για την ξυλεία· παροτρύνει τους συννομοθέτες της ΕΕ να αξιοποιήσουν την ευκαιρία που προέκυψε από τις διαπραγματεύσεις σχετικά με την πρόταση κανονισμού για τα προϊόντα μηδενικής αποψίλωσης (COM(2021)0706) για να αντλήσουν διδάγματα από την εφαρμογή και την επιβολή του κανονισμού της ΕΕ για την ξυλεία και να βελτιώσουν το καθεστώς των αρμόδιων αρχών των κρατών μελών, τις διατάξεις σχετικά με την ποσότητα και την ποιότητα των ελέγχων τους, τις σχέσεις και τις αλληλεπιδράσεις τους με τις αρμόδιες αρχές άλλων κρατών μελών και με άλλες εθνικές αρχές και με την Επιτροπή· καλεί τα κράτη μέλη να εφαρμόσουν αυστηρά τις διατάξεις της σχετικής ισχύουσας νομοθεσίας, απαγορεύοντας τη χρήση και τη διάθεση παράνομης ξυλείας στην αγορά της ΕΕ· ζητεί η παράνομη υλοτομία να αντιμετωπίζεται ως ποινικό αδίκημα, να υπόκειται σε κατάλληλες ποινικές κυρώσεις και να εμπίπτει στο πεδίο εφαρμογής της αναθεωρημένης οδηγίας για την προστασία του περιβάλλοντος μέσω του ποινικού δικαίου, ενώ ζητεί να ενισχυθεί η ευρωπαϊκή συνεργασία για την καταπολέμηση της παράνομης υλοτομίας· ζητεί έναν ενιαίο ορισμό της παράνομης υλοτομίας ως περιβαλλοντικού εγκλήματος σε όλα τα κράτη μέλη, προκειμένου να διασφαλιστεί η εφαρμογή εναρμονισμένων διαδικασιών και κυρώσεων για τις ίδιες παραβάσεις παράνομης υλοτομίας σε ολόκληρη την ΕΕ·

16. τονίζει πόσο σημαντική είναι η λήψη προληπτικών μέτρων για τη μείωση των περιβαλλοντικών και οικονομικών ζημιών καθώς και για τον περιορισμό των κινδύνων για την ανθρώπινη ζωή που εγκυμονεί η παράνομη υλοτομία· αναγνωρίζει ότι πρόσφατα έχει επιτευχθεί πρόοδος σε επίπεδο κρατών μελών καθώς υπάρχουν αναφορές για βελτιώσεις στην ιχνηλάτηση της ξυλείας αλλά και στην αναθεώρηση και την ενίσχυση των κυρώσεων που προβλέπονται στην εθνική νομοθεσία για την καταπολέμηση της παράνομης υλοτομίας· επισημαίνει την ανάγκη για την υλοποίηση κατάλληλων σχεδίων αποκατάστασης των υποβαθμισμένων περιβαλλοντικών περιοχών στα οικεία κράτη μέλη· υπενθυμίζει ότι ο συντονισμός της ευρωπαϊκής προσέγγισης και των μέτρων πρόληψης μπορούν να συμβάλουν στην αντιμετώπιση της παράνομης υλοτομίας· καλεί τα κράτη μέλη να βελτιώσουν την ποιότητα και την πληρότητα των συστημάτων παρακολούθησης των δασών τους, προκειμένου να είναι σε θέση να συναγάγουν σαφή συμπεράσματα όσον αφορά την αποτελεσματικότητα των σχεδίων διαχείρισης των δασών στο πλαίσιο του δικτύου Natura 2000· σημειώνει ότι, για να διασφαλιστεί η ικανοποιητική αξιολόγηση της αποτελεσματικότητας των μέτρων που σχετίζονται με το δίκτυο Natura 2000, η παρακολούθηση θα πρέπει να περιλαμβάνει τη συλλογή περισσότερων δεδομένων σχετικά με περιοχές εντός και εκτός του δικτύου και σχετικά με την ποιότητα της διαχείρισης της διατήρησης·

17. καλεί την Επιτροπή να αναθεωρήσει τον κανονισμό της ΕΕ σχετικά με την ξυλεία για να επεκτείνει την εφαρμογή του σε όλη την ξυλεία και τα προϊόντα ξυλείας που πωλούνται στην ευρωπαϊκή αγορά προκειμένου να διασφαλιστούν ισότιμοι όροι ανταγωνισμού και να αποφευχθεί ο αθέμιτος ανταγωνισμός·

18. τονίζει το μεγάλο ενδιαφέρον του κοινού για την καταπολέμηση της παράνομης υλοτομίας, όπως εκφράζεται και στις αναφορές αριθ. 1248/2019, 0408/2020, 0722/2020 και 1056/2021 που κατατέθηκαν στην Επιτροπή Αναφορών, οι οποίες καταγγέλλουν την αύξηση της παράνομης υλοτομίας, συχνά λόγω της χαλαρής επιβολής της νομοθεσίας της ΕΕ σε προστατευόμενες περιοχές ή της αναστολής των συστημάτων δορυφορικής παρακολούθησης, καθώς και την αύξηση των περιπτώσεων επίθεσης κατά εργαζομένων στον δασικό τομέα, ακτιβιστών και δημοσιογράφων·

19. καλεί τα κράτη μέλη να εγκρίνουν κατάλληλα μέτρα επιβολής του νόμου για την καταπολέμηση της παράνομης υλοτομίας και για την προστασία των υπερασπιστών του περιβάλλοντος, των δημοσιογράφων και των καταγγελτών· καλεί τα κράτη μέλη να λάβουν τα αναγκαία μέτρα για να αποτρέψουν την απόρριψη υποθέσεων παράνομης υλοτομίας από τις δικαστικές αρχές· αναγνωρίζει τον ενεργό ρόλο και τη συμμετοχή της κοινωνίας των πολιτών, συμπεριλαμβανομένων των μη κυβερνητικών οργανώσεων και των υπερασπιστών του περιβάλλοντος, στην υποστήριξη της δράσης για το κλίμα και την προστασία της βιοποικιλότητας, και καλεί την ΕΕ να στηρίξει τέτοιες ενέργειες· τονίζει την ανάγκη να διασφαλιστεί η συμμετοχή της κοινωνίας των πολιτών στο πλαίσιο διαφάνειας που ορίζεται στο άρθρο 13 της Συμφωνίας του Παρισιού·

20. καλεί την Επιτροπή να ηγηθεί της καταπολέμησης της παράνομης υλοτομίας σε παγκόσμιο επίπεδο και να προωθήσει την εφαρμογή ενός ενιαίου, σαφούς και διεθνώς αναγνωρισμένου ορισμού του είδους των δραστηριοτήτων που εμπίπτουν στον ορισμό της «παράνομης υλοτομίας», προκειμένου να αντιμετωπιστούν τα υφιστάμενα νομικά κενά που επιτρέπουν τη μη συμμόρφωση με τα ισχύοντα πρότυπα· επικροτεί, ως πρώτο βήμα, την πρόταση κανονισμού για τα προϊόντα μηδενικής αποψίλωσης·

21. καλεί την Επιτροπή και τα κράτη μέλη να αξιολογούν συχνά τα υφιστάμενα δεδομένα που βασίζονται τόσο σε επίγειες τεχνολογίες παρακολούθησης όσο και σε τεχνολογίες τηλεπισκόπησης, όπως δορυφορικές εικόνες όλων των δασικών περιοχών Natura 2000, και να λάβουν κατάλληλα μέτρα, συμπεριλαμβανομένης της κίνησης διαδικασιών επί παραβάσει όταν υπάρχουν στοιχεία υποβάθμισης ή καταστροφής των εν λόγω τόπων, και να δημοσιοποιήσουν τις εν λόγω αξιολογήσεις και μέτρα· τονίζει ότι η παροχή δορυφορικών εικόνων είναι αποτελεσματικότερη εάν συνδυάζεται με επιτόπια δεδομένα. Επομένως τα επιτόπια δεδομένα δεν θα πρέπει να παραβλέπονται· καλεί τα κράτη μέλη να αποκαταστήσουν τη ζημία που υπέστησαν οι προστατευόμενοι δασικοί οικότοποι ή οι προστατευόμενοι οικότοποι δασικών ειδών σε περιοχές Natura 2000 που πλήττονται από την αποψίλωση και την παράνομη υλοτομία·

22. τονίζει ότι η Επιτροπή πρέπει να επιβάλει τη συμμόρφωση με το δίκαιο της ΕΕ· κατανοεί ότι το βάρος της απόδειξης για την ύπαρξη παράβασης φέρει η Επιτροπή, η οποία δεν μπορεί να βασίζεται σε εικασίες για υποθέσεις παραβιάσεων· τονίζει, ωστόσο, ότι, ενώ η Επιτροπή έχει επιβεβαιώσει ότι η ορθή εφαρμογή του δικαίου της Ένωσης εξακολουθεί να αποτελεί προτεραιότητα, η διάρκεια ορισμένων διαδικασιών επί παραβάσει, ακόμη και όταν η Επιτροπή διαθέτει επαρκή αποδεικτικά στοιχεία, υποδηλώνει το αντίθετο· θεωρεί ανεύθυνο ότι, σε μια περίοδο κατά την οποία η περιβαλλοντική νομοθεσία παραβιάζεται περισσότερο σε σύγκριση με άλλες νομοθετικές πράξεις και η Ευρωπαϊκή Πράσινη Συμφωνία έχει οδηγήσει σε νέες πρωτοβουλίες, η Γενική Διεύθυνση Περιβάλλοντος της Επιτροπής είναι συστηματικά και συνεχώς υποστελεχωμένη· αποδοκιμάζει το γεγονός ότι χάνονται αναντικατάστατα περιουσιακά στοιχεία λόγω της αδράνειας της Επιτροπής και των περικοπών στον προϋπολογισμό προσωπικού της ΕΕ· προτείνει στην Επιτροπή και στα κράτη μέλη να καθορίσουν τις προτεραιότητές τους·

23. καλεί την Επιτροπή να χρησιμοποιεί συστηματικά όλες τις διαθέσιμες τεχνολογικές εξελίξεις, όπως η τηλεπισκόπηση, προκειμένου να διασφαλίσει την πλήρη συμμόρφωση με τον κανονισμό της ΕΕ για την ξυλεία και, ως εκ τούτου, να είναι σε θέση να εξετάσει διεξοδικά την κατάσταση των δασών της Ευρώπης·

24. παροτρύνει την Επιτροπή, το Συμβούλιο και τα κράτη μέλη να λάβουν τα αναγκαία μέτρα για την καθιέρωση και την ανάπτυξη αστυνομικής συνεργασίας με τη συμμετοχή των αρμόδιων αρχών όλων των κρατών μελών για την πρόληψη, τον εντοπισμό και τη διερεύνηση ποινικών αδικημάτων στον τομέα της δασοκομίας και του εμπορίου ξυλείας που προέρχεται από τέτοιες δραστηριότητες· υπογραμμίζει ότι η Επιτροπή, το Συμβούλιο και τα κράτη μέλη θα πρέπει συστηματικά να αξιολογούν την αποτελεσματικότητα της αστυνομικής συνεργασίας και να τη βελτιώνουν περιοδικά·

25. καλεί την Επιτροπή και το Συμβούλιο να αξιολογήσουν προσεκτικά τις δυνητικά αρνητικές συνέπειες που θα μπορούσε να έχει στα δάση της ΕΕ η προώθηση της δασικής βιομάζας ως κινητήριας δύναμης ενέργειας, ιδίως στο πλαίσιο των διαπραγματεύσεων για τη δέσμη μέτρων προσαρμογής στον στόχο του 55 % (Fit for 55) και της αναθεώρησης της οδηγίας για τις ανανεώσιμες πηγές ενέργειας ( 10 ) (RED III)·

26. ζητεί από την Επιτροπή να προωθήσει την ανταλλαγή βέλτιστων πρακτικών μεταξύ των κρατών μελών για την καταπολέμηση του φαινομένου της παράνομης υλοτομίας και των συνεπειών της, μεταξύ άλλων και στις πράσινες δημόσιες συμβάσεις, και να διασφαλίσει τη διαφάνεια για τους καταναλωτές όσον αφορά τις επωνυμίες των εταιρειών που εμπορεύονται παράνομα υλοτομημένη ξυλεία·

27. καλεί την Επιτροπή να επαγρυπνεί όσον αφορά την ορθή εφαρμογή του κανονισμού της ΕΕ για την ξυλεία, της οδηγίας για τους οικοτόπους, της οδηγίας για τη στρατηγική περιβαλλοντική εκτίμηση και της οδηγίας για τη διατήρηση των αγρίων πτηνών ( 11 ) , καθώς και του κανονισμού Aarhus, δεδομένου ότι το κενό εφαρμογής στην περιβαλλοντική νομοθεσία της ΕΕ μπορεί να αποτελέσει παράγοντα διευκόλυνσης του περιβαλλοντικού εγκλήματος· σημειώνει ότι οι παραβιάσεις των προαναφερθεισών νομοθετικών πράξεων μπορεί να οδηγήσουν σε περιβαλλοντικές και οικολογικές καταστροφές, όπως υποβάθμιση και διάβρωση του εδάφους, κατολισθήσεις, πλημμύρες, εξαφάνιση μοναδικών άγριων ειδών, αποψίλωση και εξαφάνιση των τελευταίων πρωτογενών και υπεραιωνόβιων δασών στην ΕΕ·

28. καλεί την Επιτροπή να επανεξετάσει τα τρέχοντα νομοθετικά προβλήματα και να βελτιώσει τους ελέγχους της προκειμένου να εξαλειφθούν τυχόν νομικά κενά που επιτρέπουν τη χρήση παράνομα υλοτομημένης ξυλείας στην ΕΕ, όπως συμβαίνει επί του παρόντος με τεχνικές όπως η ανάμειξη νόμιμα υλοτομημένης ξυλείας και παράνομα υλοτομημένης ξυλείας, προκειμένου να πιστοποιείται η προέλευση της εν λόγω ξυλείας·

29. καλεί την Επιτροπή να χρησιμοποιήσει την εμπορική της πολιτική για να περιορίσει την παράνομη υλοτομία σε διεθνές επίπεδο· τονίζει ότι η εισαγωγή παράνομα υλοτομημένης ξυλείας από τρίτες χώρες στρεβλώνει την ευρωπαϊκή αγορά και δημιουργεί συνθήκες αθέμιτου ανταγωνισμού για τους Ευρωπαίους παραγωγούς· υπενθυμίζει ότι η χρήση παράνομης ξυλείας βλάπτει επίσης τις κοινότητες στις οποίες υλοτομείται και προωθεί τη συνέχιση της παράνομης υλοτομίας και όλων των συναφών εγκλημάτων· εκφράζει την ικανοποίησή του για τη δέσμη υποχρεωτικών κανόνων δέουσας επιμέλειας για τις εταιρείες που επιθυμούν να διαθέσουν ορισμένα βασικά προϊόντα στην αγορά της ΕΕ, την οποία πρότεινε η Επιτροπή στην πρότασή της για κανονισμό σχετικά με τα προϊόντα μηδενικής αποψίλωσης·

30. τονίζει τη σημασία της υλοποίησης έργων που αποσκοπούν στην προώθηση μιας φιλικής προς τη φύση διαχείριση των δασών και της προστασίας, αποκατάστασης και διατήρησης του περιβάλλοντος, με παράλληλη στήριξη των κοινοτήτων που εξαρτώνται από τους δασικούς πόρους μέσω της ανάπτυξης βραχειών αλυσίδων εφοδιασμού και οικοτουρισμού· προτείνει την ανάπτυξη δημοκρατικής δασικής διακυβέρνησης και έργων σε στενή συνεργασία με τις τοπικές αρχές, οι οποίες συνεργάζονται στενά με τους ενδιαφερόμενους φορείς και τις τοπικές κοινότητες, οι οποίες επηρεάζονται περισσότερο άμεσα και έμμεσα από τις περιβαλλοντικές αλλαγές και τις αρνητικές κοινωνικοοικονομικές επιπτώσεις της μεγάλης κλίμακας παραγωγής και εμπορίας ξυλείας·

31. καλεί την ΕΕ και τα κράτη μέλη να διερευνήσουν περαιτέρω δυνατότητες συνεργασίας για την καταπολέμηση και την πρόληψη της παράνομης υλοτομίας· συνιστά στην Επιτροπή να δημιουργήσει μια πλατφόρμα συνεργασίας ώστε τα κράτη μέλη να αναπτύξουν και να βελτιώσουν περαιτέρω τα εθνικά ψηφιακά εργαλεία παρακολούθησης των δασών για την αναφορά περιπτώσεων παράνομης υλοτομίας και για να καταστεί δυνατή η ταχεία και αποτελεσματική διασυνοριακή παρέμβαση κατά της παράνομης υλοτομίας·

32. καλεί τα κράτη μέλη να αναλάβουν την πρωταρχική ευθύνη τους για την προστασία του περιβάλλοντος, συμπεριλαμβανομένων των δασών, και να διασφαλίσουν την ασφάλεια των δασικών υπαλλήλων· υπενθυμίζει ότι η διαφθορά στους δημόσιους οργανισμούς εξακολουθεί να αποτελεί σημαντική αιτία ατιμωρησίας σε περιπτώσεις παράνομης υλοτομίας και αδικημάτων κατά περιβαλλοντικών ακτιβιστών·

33. καλεί τα κράτη μέλη να εναρμονίσουν όσο το δυνατόν περισσότερο τους κανόνες τους σχετικά με τον έλεγχο της παράνομα υλοτομημένης ξυλείας, προκειμένου να αποτραπεί η εκμετάλλευση των παράνομων διαδρομών διανομής ξυλείας σύμφωνα με τη νομοθεσία των κρατών μελών στα οποία οι έλεγχοι είναι χαλαροί·

34. καλεί τους εισαγγελείς, τους ερευνητές, τους δασοφύλακες και τους οικονομικούς εμπειρογνώμονες να ενώσουν τις δυνάμεις τους και να συγκεντρώσουν εμπειρογνωμοσύνη για τον εντοπισμό, τη διερεύνηση και τη δίωξη του οργανωμένου εγκλήματος άμεσα και επιτυχώς·

35. υπενθυμίζει ότι μπορούν να διατεθούν κονδύλια της ΕΕ για την κάλυψη δασικών, περιβαλλοντικών και κλιματικών υπηρεσιών, για την ενίσχυση της ανθεκτικότητας και της περιβαλλοντικής αξίας των δασικών οικοσυστημάτων, για την αποκατάσταση, τη διατήρηση και την προστασία των δασών, καθώς και για την αποζημίωση των δασικών περιοχών του δικτύου Natura 2000, συμπεριλαμβανομένων των ιδιοκτητών μικρών δασών·

36. προτείνει την καθιέρωση τακτικής επιτήρησης (συμπεριλαμβανομένων περιπολιών ασφαλείας/αστυνομίας και εναέριας επιτήρησης) σε δάση και περιοχές όπου μεταφέρεται ξυλεία, ή όπου έχουν αναφερθεί περιστατικά παράνομης υλοτομίας ή μεταφορά και εμπορία ξυλείας από τέτοιες δραστηριότητες· τονίζει την ανάγκη να ενισχυθεί η ευαισθητοποίηση της αστυνομίας σχετικά με τον εγκληματικό χαρακτήρα της παράνομης υλοτομίας και καλεί τα κράτη μέλη να οργανώσουν ειδική κατάρτιση για τους υπαλλήλους επιβολής του νόμου, ώστε να τους εφοδιάσουν με πρακτικά εργαλεία και να τους παράσχουν τις δεξιότητες και τις γνώσεις που χρειάζονται για την πρόληψη, τον εντοπισμό και τη δίωξη της παράνομης υλοτομίας, καθώς και για την προστασία των περιβαλλοντικών ακτιβιστών, των καταγγελτών και του προσωπικού που είναι υπεύθυνο για τη διαχείριση των δασών· ενθαρρύνει τα κράτη μέλη να συνεργαστούν για να διασφαλίσουν την ορθολογική χρήση των πόρων και την ορθή εφαρμογή του μέτρου αυτού·

37. υπενθυμίζει ότι η παράνομη υλοτομία συνδέεται συχνά με άλλες μορφές εγκληματικότητας, όπως το λαθρεμπόριο, η διαφθορά, η απάτη και η νομιμοποίηση εσόδων από παράνομες δραστηριότητες, με διασυνοριακό μάλιστα χαρακτήρα· τονίζει, ως εκ τούτου, την ανάγκη οι πληροφορίες σχετικά με την παράνομη υλοτομία να θεωρούνται απαραίτητες για τη διερεύνηση άλλων μορφών σοβαρού εγκλήματος και να προωθούνται στην Ευρωπόλ, ώστε να διευκολύνονται οι διασυνοριακές έρευνες·

38. τονίζει ότι η δημιουργία μιας Πράσινης Ευρωπαϊκής Εισαγγελίας, μέσω της διεύρυνσης της εντολής της Ευρωπαϊκής Εισαγγελίας σύμφωνα με το άρθρο 86 παράγραφος 4 ΣΛΕΕ, μπορεί να βελτιώσει την εφαρμογή και την επιβολή της περιβαλλοντικής νομοθεσίας της ΕΕ και να συμβάλλει στην καταπολέμηση των διασυνοριακών περιβαλλοντικών εγκλημάτων·

39. καλεί την Επιτροπή να διαθέσει κονδύλια για την καταπολέμηση της παράνομης υλοτομίας·

40. τονίζει ότι είναι σημαντικό να αυξηθεί η διαθεσιμότητα διαφανών και υψηλής ποιότητας δεδομένων και λαμβάνει δεόντως υπόψη τον στόχο της νέας δασικής στρατηγικής της ΕΕ για τη βελτίωση της εναρμονισμένης συλλογής δεδομένων στο πλαίσιο αυτό· πιστεύει ότι η αξιοποίηση των υφιστάμενων δομών, ιδίως των εθνικών απογραφών για τα δάση και του συστήματος πληροφοριών για τα δάση στην Ευρώπη, είναι ουσιαστικής σημασίας για τη βελτίωση της επιχειρησιακής ανταπόκρισης των αστυνομικών δυνάμεων στην αντιμετώπιση πτυχών της δασικής εγκληματικότητας· αναγνωρίζει την ανάγκη έγκαιρων, συχνών και συγκρίσιμων δεδομένων σε όλα τα κράτη μέλη τόσο για τις βασικές όσο και για τις εφαρμοσμένες μεταβλητές που σχετίζονται με τα δάση· υποστηρίζει, ως εκ τούτου, την πρόταση για ένα πανευρωπαϊκό πλαίσιο παρατήρησης, υποβολής εκθέσεων και συλλογής δεδομένων για τα δάση· καλεί τα κράτη μέλη να συλλέξουν δεδομένα σχετικά με τις δραστηριότητες επιθεώρησης, τον αριθμό των παραβάσεων που διαπιστώθηκαν και τα είδη και το μέγεθος των κυρώσεων που επιβλήθηκαν·

41. καλεί τα κράτη μέλη να ενισχύσουν την ευαισθητοποίηση του κοινού σχετικά με την καταπολέμηση της παράνομης υλοτομίας και να ενημερώσουν τους πολίτες για τα μέσα αναφοράς που έχουν στη διάθεσή τους, π.χ. μέσω στοχευμένων εκστρατειών επικοινωνίας· καλεί τα κράτη μέλη να συμπεριλάβουν την έννοια της διατήρησης των δασών στα ακαδημαϊκά προγράμματα σπουδών για παιδιά, ως μέρος της διατήρησης της φυσικής κληρονομιάς·

42. τονίζει ότι οι περιβαλλοντικές διαφορές απαιτούν από τους επαγγελματίες του νόμου ειδικές γνώσεις και ικανότητες· προτείνει, ως εκ τούτου, στα κράτη μέλη να ενισχύσουν την περιβαλλοντική συνιστώσα των πανεπιστημιακών σπουδών στον τομέα του δικαίου·

43. επισημαίνει ότι η χρήση τεχνολογιών τηλεπισκόπησης, όπως η παροχή δορυφορικών εικόνων, ως συμπληρωματικό μέτρο στη συλλογή επιτόπιων δεδομένων απογραφής και στις επιθεωρήσεις, μπορεί να βοηθήσει τις αρμόδιες αρχές σε ενωσιακό και εθνικό επίπεδο να εντοπίσουν με μεγαλύτερη ακρίβεια και ταχύτητα μεγάλες περιοχές όπου παρατηρείται παράνομης υλοτομία· επισημαίνει την ανάγκη βαθμονόμησης των δεδομένων αυτών με δεδομένα που συλλέγονται μέσω επιτόπιας παρακολούθησης, ώστε να διασφαλίζεται ότι τα πορίσματα είναι ακριβή· καλεί τα κράτη μέλη να αξιοποιήσουν πλήρως τα εργαλεία που διατίθενται από το Δορυφορικό Κέντρο της ΕΕ για την ενίσχυση των ικανοτήτων τους όσον αφορά την καταπολέμηση της παράνομης υλοτομίας· σημειώνει ότι, ενώ η δασική υλοτομία μπορεί να ανιχνευθεί μέσω παροχής δορυφορικών εικόνων, εντούτοις η διάκριση μεταξύ νόμιμης και παράνομης υλοτομίας εξακολουθεί να είναι προβληματική· τονίζει ότι η αποτελεσματικότητα των δορυφορικών πόρων για τον περιορισμό της παράνομης υλοτομίας εξαρτάται από την ικανότητα των αρχών να χρησιμοποιούν τις πληροφορίες και να τις συντονίζουν με άλλα (επίγεια) εργαλεία παρακολούθησης και βάσεις δεδομένων· πιστεύει ότι οι δορυφορικές εικόνες μπορούν να συμπληρώσουν τις επιτόπιες επιθεωρήσεις και τα επιτόπια δεδομένα απογραφής καθώς αποτελούν πολύτιμο εργαλείο για τον εντοπισμό της παράνομης υλοτομίας και μπορούν να συμβάλουν έμμεσα στην εξαγωγή συμπερασμάτων για την ύπαρξη παράνομης υλοτομίας μέσω του εντοπισμού δρόμων που βρίσκονται εκτός των επιτρεπόμενων περιοχών·

44. υπενθυμίζει τον ουσιαστικό ρόλο που διαδραματίζει η τεχνολογική καινοτομία στην καταπολέμηση της παράνομης υλοτομίας και του περιβαλλοντικού εγκλήματος εν γένει· καλεί την Επιτροπή να διαθέσει χρηματοδότηση για την τεχνολογική υποστήριξη των κρατών μελών, η οποία θα επιτρέψει στους εθνικούς φορείς επιβολής του νόμου να χρησιμοποιούν τα καλύτερα εργαλεία·

45. τονίζει ότι μια διερευνητική αποστολή στις περιοχές που πλήττονται από την παράνομη υλοτομία θα βοηθούσε στην αξιολόγηση της πραγματικότητας επί τόπου, των κύριων παραγόντων που οδηγούν στην παράνομη υλοτομία και των επιπτώσεων στον τοπικό πληθυσμό, καθώς και στον προσδιορισμό της μελλοντικής πορείας σε συγκεκριμένες περιπτώσεις·

46. καλεί την Επιτροπή να διασφαλίσει ότι η ΕΕ δεν στηρίζει πρωτοβουλίες και έργα που θα μπορούσαν να οδηγήσουν σε παράνομη υλοτομία και αποψίλωση των δασών ή να έχουν επιζήμιες επιπτώσεις στο περιβάλλον·

47. αναθέτει στην Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή, καθώς και στις κυβερνήσεις και τα κοινοβούλια των κρατών μελών.

(1) ΕΕ L 295 της 12.11.2010, σ. 23.

(2) ΕΕ L 206 της 22.7.1992, σ. 7.

(3) ΕΕ L 197 της 21.7.2001, σ. 30.

(4) ΕΕ L 264 της 25.9.2006, σ. 13.

(5) ΕΕ L 356 της 8.10.2021, σ. 1.

(6) https://www.europol.europa.eu/crime-areas-and-statistics/crime-areas/environmental-crime

(7) Το ενημερωτικό σημείωμα, του Ιουνίου-Σεπτεμβρίου 2020, για τις αρμόδιες αρχές (ΑΑ) όσον αφορά την εφαρμογή του κανονισμού της ΕΕ για την ξυλεία αναφέρει τα εξής: «Μολονότι η ξυλεία που προμηθεύτηκε η εταιρεία IKEA από τη VGSM είχε πιστοποιηθεί από το Συμβούλιο Διαχείρισης Δασών (FSC), στην έκθεση αναφέρεται ότι πάνω από το ήμισυ της ξυλείας που υλοτομήθηκε στο Velyky Bychkiv από τον Απρίλιο έως τον Ιούνιο του 2018 δεν συμμορφωνόταν με τα πρότυπα της FSC και στην πραγματικότητα υλοτομήθηκε παράνομα».

(8) Ευρωπαϊκή Επιτροπή, Report: Study on Certification and Verification Schemes in the Forest Sector and for Wood-based Products (Έκθεση: Μελέτες σχετικά με συστήματα πιστοποίησης και επαλήθευσης στον δασικό τομέα και για τα προϊόντα με βάση το ξύλο), Ιούλιος 2021.

(9) ΕΕ L 328 της 6.12.2008, σ. 28.

(10) Οδηγία (ΕΕ) 2018/2001 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για την προώθηση της χρήσης ενέργειας από ανανεώσιμες πηγές (ΕΕ L 328 της 21.12.2018, σ. 82).

(11) Οδηγία 2009/147/ΕΚ του Ευρωπαϊκού Κοινοβουλίου και του Συμβουλίου, της 30ής Νοεμβρίου 2009, περί της διατηρήσεως των αγρίων πτηνών (ΕΕ L 20 της 26.1.2010, σ. 7).